Han erkendte straks, da politiet konfronterede ham med, at han i maj på Instagram skrev til folketingsmedlem Zenia Stampe: Du burde have sparket dit hoved i stykker, din skidne landsforræder.

Det skriver Sjællandske.

Tirsdag sad den 39-årige brødebetyngede mand med bøjet hoved i retten i Næstved og ventede på straffen for sin handling. Skyldsspørgsmålet var der ikke tvivl om – den eneste tvivl var, om dommeren vil lade nåde gå for ret og lade den 39-årige slippe med en betinget straf og samfundstjeneste.

Det plæderede forsvareren for, mens anklageren mente, at 40 dages ubetinget fængsel var passende.

»Det var ikke i orden. Jeg har det dårligt med det.. Det går mig på. Jeg gjorde mit bedste for at rydde op,« sagde den tiltalte og fortalte, at han prøvede at slette de ting, han havde skrevet.

Forsvareren fortalte, at den tiltalte havde sendt en undskyldning til Zenia Stampe, hvor han beklagede sine handlinger.

Det kom også frem i retten, at den 39-årige for år tilbage var medlem af Hells Angels, og at han i 2010 blev idømt to års fængsel for trusler.

Han havde også flere andre domme på sit kriminelle CV. Han havde haft problemer med at få fodfæste på arbejdsmarkedet, men stod overfor at få et fast job nu.

»Det går godt på arbejdet,« sagde han.

Dommeren var dog ikke tvivl og dømte manden til 40 dages ubetinget fængsel og til at betale sagens omkostninger.

»Det er alvorligt, så det skal være ubetinget,« sagde hun.

Efter han kort havde talt med sin forsvarer, modtog manden dommen og kunne efterfølgende forlade retten.